Els centres educatius de Burjassot celebren les jornades de portes obertes davant la campanya de matrícula per al curs 2025/2026
2025-07-24

En tot just uns mesos, el curs escolar arribarà a la seua fi i els centres educatius de Burjassot estan preparant el pròxim curs 2025/2026 en el qual rebran nou alumnat disposat a continuar formant-se o a iniciar la seua trajectòria escolar.

Amb l’objectiu de donar a conéixer les instal·lacions i els serveis de que disposen, els centres educatius públics, concertats i les Escoles Infantils han programat diferents jornades de portes obertes per a rebre als pares, mares i tutors dels menors que han de decidir en quin centre realitzar la matrícula per al pròxim curs escolar.

El CEIP Els Sitges serà el primer centres que celebrarà la jornada de portes obertes, el dilluns 7 d’abril, a les 17.30 hores. Agafaran el testimoni les Escoles Infantils Municipals que han marcat dos dies en el calendari: per a Llumenetes I, el dijous 10 d’abril i per a Llumenetes II, el divendres 11 d’abril. En els dos casos, a les 18.30 hores.

Per part seua, el CEIP El Pouet- La nostra Senyora dels Desemparats obrirà a les famílies el dijous 10 a les 16.30 hores i el Col·legi Sant Bertomeu ho farà els dimecres 9 d’abril i 7 de maig. El centre ha habilitat un formulari, al qual es pot accedir a este ENLLAÇ, per a concertar la visita.

El Col·legi Joan XXIII celebrarà la seua jornada de portes obertes per a Infantil i Primària el dijous 10 d’abril a les 17.30 hores, mentres que per a ESO, Batxiller i CCFF, la farà el dissabte 12 d’abril, a les 10.30 hores.

També el dissabte 12 d’abril a les 10.30 h i el dilluns 14 d’abril a les 17.00 h, el CEIP Sant Joan de Ribera obrirà a les famílies que així ho desitgen; este dilluns 14 d’abril serà també la jornada de portes obertes de l’IES Vicent Andrés Estellés, a les 17.30 hores. Serà, tal com han assenyalat des de l’institut, una oportunitat perfecta per a conéixer de prop el centre, descobrir la seua oferta educativa i resoldre qualsevol dubte.

Per part seua, el Col·legi Sant Miquel Arcàngel ha habilitat un formulari perquè les famílies interessades a visitar el centre puguen sol·licitar cita prèvia per a ser atesos per part dels responsables. Pot sol·licitar-se en este ENLLAÇ.

D’igual manera procedirà el CEI Santa Gemma que posa a la disposició de les famílies els telèfons 96 363 90 74- 632 40 13 18 per a concertar una cita personalitzada per a visitar el centre.

El CEIP Fernando de los Ríos celebrarà la jornada de portes obertes el dimarts 6 de maig. Per a tindre la informació dels horaris de la jornada, es pot telefonar al centre, al 96 256 61 10.